Politsei- ja Piirivalveameti peadirektorile 26.06.2025

**TAOTLUS**

Palun toetada MTÜ Saaremaa Vabatahtliku Merepäästeseltsi Abruka üksuse kaatri tehnilise võimekuse tõstmist summas 10 000 eurot.

**Taotluse eesmärk:**

**S**oovime taotleda rahastust SVMS Abruka üksuse merepääste kaatrile radarisüsteemi, AIS süsteemi, ruupor süsteemi ja kaldavoolu süsteemi paigaldamiseks. Tegemist on kriitilise investeeringuga päästetööde efektiivsuse ja ohutuse parandamiseks ning kriisivalmiduse taseme tõstmiseks.

**Taustainfo:**

SVMS hankis 2024. aastal Abruka üksusele uue merepäästekaatri. Uue kaatri hankega lahendati mitmeid probleeme nagu näiteks:

* uuel kaatril on kinnine tekiosa, mis on vajalik kriitilises seisus kannatanute transpordiks;
* uue kaatri mootorite võimsus on piisav, et pukseerida ka suuremaid jahte ja kaatreid;
* alumiiniumkerega rib kaatri navigatsioonihooaeg on märgatavalt pikem, mis võimaldab reageerida, olenevalt talvistest oludest, peaaegu aastaringselt;
* eelmine kaater jätkab tööd Kungla piirkonnas, millega tõusis ka selle ala päästevõimekus tunduvalt.

Kaatri hankimisel ei olnud võimalik, seoses rahastuse piiratusega, paigaldada kõiki seadmeid, mida merepääste töödeks vaja oleks. Küll aga tehti vajalikud ettevalmistused, nagu näiteks radari kinnitused, lisa plotteri paigalduskoht ja kaabliteed.

**Vajaduste kirjeldus:**

* Radarisüsteem koos lisa plotteriga
Võimaldab avastada objekte, aluseid ja inimesi vees ka madala nähtavuse korral (öisel ajal, udus, vihmas).
Parandab meeskonna suutlikkust orienteeruda keerulistes navigatsiooni tingimustes.
Kiirendab kannatanute leidmist ööpäevaringselt ja igas ilmastikus.
* AIS süsteem
Automaatne identifitseerimissüsteem on oluline navigatsioonivahend laevadel, mis võimaldab tuvastada ja jälgida teisi läheduses olevaid laevu, eesmärgiga parandada laevaliikluse ohutust. Päästetööde läbiviimisel on oluline ka JRCC-l jälgida selle kaudu päästealuste liikumist.
* Ruupor süsteem
Süsteem toimib kahesuunaliselt ehk mikrofonina, mis võimaldab kuulata väljas toimuvat, ja valjuhääldina, mille kaudu on võimalik edastada helisignaale ja häälkäsklusi. Käskluste edastamine salongist väljaspool asuvatele meeskonnaliikmetele sildumisel või päästeoperatsiooni korral on väga olulise tähtsusega.
* Kaldavoolu süsteem
Süsteem tagab, et pardaseadmed (navigatsioon, side, tuled jms) oleks püsivalt töökorras ka pikematel seisu- või valmisoleku perioodidel. Soodustab kiiremat reageerimist alati laetud akudega.

**Põhjendused ja mõju:**

Hangitavad seadmed on olulised tõstmaks:

* ohutust – nii meeskonna kui päästetava jaoks;
* reageerimiskiirust – eriti halbade ilmastikutingimuste korral ja öisel ajal;
* töökindlust – seadmed on alati valmis kasutamiseks;
* kriisivalmidus – kõrgem tehniline tase aitab paremini toime tulla erinevate kriisisituatsioonidega.

**Eelarve:**

Eeldatav maksumus seadmetele koos paigaldusega jääb 14 427 eurot, millele lisandub käibemaks. Taotletav summa on kogukulust 69%. Ühing katab omadest vahenditest 31% projekti kuludest. Pakkumised on lisatud taotluse juurde.

**Kokkuvõtteks**:

Päästetööd on reeglina ajakriitilised ja riskantsed. Parandades tehnilist taset, suudame pakkuda kiiremat, ohutumat ja tõhusamat abi hädasolijatele. Loodame Teie toetusele parandada mereohutuse taset.

Lugupidamisega,

Ville Arumäe
/allkirjastatud digitaalselt/

Saaremaa Vabatahtliku Merepääste Seltsi juhatuse liige
Abruka üksuse juht